Diari Oficial de la Generalitat Valenciana


Sumari del DOGV 7552, del 19-06-2015 (2015/5843)

RESOLUCIÓ de 17 de juny de 2015, de la consellera d'Educació, Cultura i Esport, per la qual es convoca la concessió d'ajudes de menjador escolar en els centres educatius no universitaris públics i privats concertats per al curs escolar 2015-2016.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7552

Data del DOGV
:   19-06-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/5843


Data del document
:   17-06-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 17 de juny de 2015, de la consellera d'Educació, Cultura i Esport, per la qual es convoca la concessió d'ajudes de menjador escolar en els centres educatius no universitaris públics i privats concertats per al curs escolar 2015-2016. [2015/5843]  
En compliment del que disposa l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana, es convoquen les dites ajudes per al curs escolar 2015-2016.  
L'article 7 del Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, establix que la Direcció General de Centres i Personal Docent és el centre directiu al qual correspon, entre altres funcions, la planificació, l'ordenació i l'execució d'actuacions relatives a transport i menjadors escolars, servicis escolars, escoles llar i altres de naturalesa anàloga.  
Per això, i en virtut de les facultats conferides pel Decret 9/2014, del president de la Generalitat, pel qual es determinen les conselleries en què s'organitza l'Administració de la Generalitat, i per l'article 160 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i vista la proposta del director general de Centres i Personal Docent i de conformitat amb esta, resolc:  
  
Primer. Objecte  
1. Esta resolució té per objecte convocar, en règim de concurrència competitiva, ajudes econòmiques per a sufragar durant el curs 2015-2016 part del cost del servici de menjador escolar de l'alumnat escolaritzat en centres educatius no universitaris, de titularitat de la Generalitat, privats concertats o de titularitat pública diferent de la Generalitat que disposen d'este servici complementari.  
2. Les ajudes que es concedisquen tindran el caràcter de subvenció i es regiran per la Llei 38/2003, de 17 de novembre, General de Subvencions, i la normativa que la desplega; per la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i per l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana (DOCV 6281, 03.06.2010).  
  
  
Segon. Àmbit d'aplicació  
Esta resolució s'aplicarà a l'alumnat escolaritzat en centres educatius no universitaris de titularitat de la Generalitat, dependents de la conselleria amb competències en matèria d'educació, i a l'alumnat escolaritzat en centres privats concertats o centres de titularitat pública diferent de la Generalitat que disposen del servici de menjador escolar, en nivells de segon cicle d'Educació Infantil, Educació Primària o Educació Secundària Obligatòria, i als centres específics d'educació especial de titularitat de la Generalitat.  
  
Tercer. Dotació pressupostària i quantia de les ajudes  
1. El crèdit màxim per al finançament de les ajudes per a subvencionar el menjador escolar en el curs 2015-2016 serà de 45.568.983 euros.  
  
Per a l'anualitat 2015 del curs escolar 2015-2016, l'import global màxim és de 14.122.970 euros, a càrrec de la línia de subvenció T0829000, del capítol IV, programa 422.20, i de 458.380 euros, a càrrec de la línia de subvenció T3140000, del capítol IV, programa 422.30, de la Llei de Pressupostos de la Generalitat per a l'exercici 2015.  
Per a l'anualitat 2016 del curs escolar 2015-2016, l'import serà de 28.083.953 euros a càrrec del capítol IV, programa 422.20, i d'1.229.800 euros a càrrec del capítol IV, programa 422.30, i quedarà condicionat a l'existència de crèdit pressupostari suficient i adequat per a atendre-les en la corresponent Llei de Pressupostos de la Generalitat per a l'exercici 2016.  
2. El dit import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a), punt quart del Reglament de la Llei General de Subvencions. Així mateix, l'import indicat podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
3. L'alumnat beneficiari d'ajudes de menjador escolar per al curs 2015-2016 percebrà el mòdul per dia següent:  
  
 100 % 70 %  
Per a Educació Infantil, Educació Primària i ESO Fins a 3,94 - Fins a 2,76 -  
Per a escola llar Fins a 12,25 - --  
Per a educació especial Fins a 5,44 - --  
  
  
  
4. El preu del menú escolar diari durant el curs escolar 2015-2016 no podrà ser superior a 4,25 euros en els centres docents de titularitat de la Generalitat.  
  
Quart. Requisits generals per a sol·licitar l'ajuda de menjador escolar  
  
1. Per a poder sol·licitar ajudes de menjador, l'alumnat haurà de reunir, en el moment de la finalització del termini de presentació de sol·licituds, els requisits següents:  
a) Estar matriculat en un centre educatiu degudament autoritzat, entre els esmentats en l'apartat segon d'esta resolució, en els nivells de segon cicle d'Educació Infantil, Educació Primària o Educació Secundària Obligatòria.  
b) Haver presentat la sol·licitud (annex I) i la documentació requerides en esta resolució en els terminis establits.  
c) No estar sotmés a cap de les prohibicions establides en l'article 13 de la Llei General de Subvencions.  
2. Estos requisits hauran de mantindre's al llarg de tot el curs per al qual se sol·licita l'ajuda.  
  
Quint. Beneficiaris de l'ajuda del servici de menjador escolar  
De conformitat amb el que disposa l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana, i en els termes expressats en la dita orde, tindran dret a la subvenció de les prestacions del servici de menjador:  
1. Beneficiaris directes:  
a) L'alumnat d'educació primària o secundària obligatòria beneficiari de transport escolar col·lectiu que en faça ús habitual, o d'ajuda individual, en ambdós casos per residir en un municipi diferent d'aquell en què s'ubique el centre educatiu on estiga escolaritzat.  
  
b) Alumnat de centres específics d'educació especial de titularitat de la Generalitat i alumnat d'aules específiques d'educació especial en centres ordinaris de titularitat de la Generalitat, privats concertats, o de titularitat pública diferent de la Generalitat.  
c) Alumnat que estiga en situació d'acolliment familiar o residencial, així com els fills o les filles de famílies acollidores. La condició de menor acollit de l'alumne s'haurà d'acreditar bé per mitjà de certificat expedit per la persona titular del centre residencial de protecció de menors dependent de la conselleria amb competències en matèria de protecció de menors o pels servicis territorials de la dita conselleria, o bé per mitjà de la resolució administrativa o judicial per la qual es formalitza l'acolliment familiar o residencial. La condició de fill de família acollidora es reconeixerà quan, per mitjà d'algun d'estos mateixos documents, quede acreditat que els pares de l'alumne tenen en acolliment familiar un menor, siga este o no alumne del centre.  
d) Els fills i les filles de víctimes de violència de gènere, condició que haurà d'acreditar-se amb la presentació de la còpia compulsada de l'orde de protecció a favor de la víctima o, si és el cas, la sentència definitiva condemnatòria per fets constitutius de violència de gènere, en la qual s'acorden mesures de protecció a favor de la víctima que romanguen vigents durant la tramitació de l'ajuda. Excepcionalment, serà títol d'acreditació d'esta situació l'informe del Ministeri Fiscal que indique l'existència d'indicis que la demandant és víctima de violència de gènere mentres es dicte l'orde de protecció.  
e) Les víctimes del terrorisme. Per a la seua acreditació es presentarà una còpia compulsada de la corresponent resolució del Ministeri de l'Interior.  
2 L'alumnat de segon cicle d'Educació Infantil, d'Educació Primària i d'Educació Secundària Obligatòria que no estiga en cap de les situacions anteriors i se li concedisca l'ajuda amb caràcter assistencial d'acord amb el barem que s'establix en els apartats següents, atenent les circumstàncies socioeconòmiques concurrents, i sempre que no superen els llindars de renda establits en l'apartat següent.  
  
  
Sext. Llindars de renda  
L'alumnat que no estiga en cap de les situacions previstes en l'apartat 5.1.a podrà participar en esta convocatòria d'ajudes assistencials de menjador sempre que la renda de la unitat familiar durant l'any 2014 no supere els imports següents:  
Famílies de dos membres: 24.089,00  
Famílies de tres membres: 32.697,00  
Famílies de quatre membres: 38.831,00  
Famílies de cinc membres: 43.402,00  
Famílies de sis membres: 46.853,00  
Famílies de set membres: 50.267,00  
Famílies de huit membres: 53.665,00  
  
A partir de l'octau membre, s'afegiran 3.391 euros a la renda de la unitat familiar per cada nou membre computable.  
  
Sèptim. Membres computables de la unitat familiar  
1 Són membres computables de la unitat familiar, sempre que convisquen en el domicili familiar:  
- El pare i la mare.  
- L'alumne o alumna.  
- Els germans i germanes menors de 26 anys o majors de la dita edat quan es tracte de persones amb discapacitat física, psíquica o sensorial igual o superior al 33 % que convisquen en el mateix domicili i sempre que no perceben cap tipus d'ingressos.  
La justificació documental dels membres de la unitat familiar s'efectuarà per mitjà de la presentació de la còpia compulsada del llibre de família, si esta no figura ja en el centre educatiu.  
2. Als efectes de determinació de la composició de la unitat familiar, es tindrà en compte el que disposa l'article 21 de la Llei 6/2009, de 30 de juny, de la Generalitat, de protecció a la maternitat, amb la qual cosa es considerarà membre de la unitat familiar el fill concebut i no nascut des del moment de la fecundació. Per a la justificació del dit aspecte, haurà d'aportar-se un certificat mèdic oficial que acredite l'embaràs en el moment de la presentació de la sol·licitud, en què es faça constar l'estat i la setmana de gestació. Este certificat l'emetrà el metge col·legiat del centre públic de salut que correspon a la dona gestant, i en el cas que no siga legalment possible esta opció, s'haurà d'aportar un certificat emés pel metge col·legiat de la mutualitat professional corresponent. En este últim cas, s'adjuntarà una declaració responsable de la interessada on s'indique la impossibilitat legal d'obtindre el certificat del metge del centre públic de salut i el motiu.  
  
3. En cas de divorci o separació legal dels pares, no es considerarà membre computable aquell d'ells que no convisca amb el sol·licitant de l'ajuda.  
No obstant això, i açò s'aplicarà també en relació amb la viudetat del pare o de la mare, sí que tindrà la consideració de membre computable, si és el cas, el nou cònjuge o persona unida per anàloga relació, encara que no estiga legalitzada la seua situació com a parella de fet, la renda de la qual s'inclourà dins del còmput de la renda familiar.  
4. En el cas de custòdia compartida, es consideraran membres de la unitat familiar aquells que convisquen en el domicili on estiga empadronat l'alumne; per a això, haurà de presentar acord o resolució per la qual s'establix el règim de custòdia compartida i certificat d'empadronament.  
  
Octau. Determinació de la renda familiar  
1. Als efectes de les ajudes regulades en esta convocatòria per al curs 2015-2016, es considerarà com a renda familiar anual la suma de les rendes de l'exercici 2014, dels membres que integren la unitat familiar segons el que disposa l'apartat sèptim, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
2. L'acreditació de les dades econòmiques dels sol·licitants la demanarà la conselleria amb competències en matèria d'educació a l'Agència Estatal d'Administració Tributària (AEAT) de manera telemàtica. El fet de participar en esta convocatòria comporta l'autorització expressa dels interessats per a la sol·licitud per part d'esta administració de les dites dades. A este efecte, el pare, la mare o el tutor, i els seus respectius cònjuges o persones unides per anàloga relació, hauran d'aportar una còpia del DNI/NIF/NIE i omplir els apartats corresponents de la sol·licitud d'ajuda, el model dels quals s'adjunta com a annex I d'esta resolució.  
  
3. La no-presentació davant de l'Administració tributària de la declaració de l'Impost sobre la Renda de les Persones Físiques per part d'algun dels membres de la unitat familiar que estiguen obligats, segons la legislació vigent, serà motiu de denegació de l'ajuda.  
4. La declaració de l'Impost sobre la Renda de les Persones Físiques de la qual s'extrauran les dades econòmiques serà la corresponent a l'exercici 2014, i es computaran per a la determinació de la renda familiar els imports continguts en les caselles 430 i 445 (base imposable general més base imposable de l'estalvi) de cada declaració.  
Quan l'import que aparega en les caselles 430 i 445 siga negatiu o 0 euros, serà 0 euros l'import que es consigne als efectes del càlcul.  
  
5. Quan algun dels membres de la unitat familiar la renda del qual és computable perceba ingressos subjectes a IRPF però no tinga obligació de presentar declaració, serà la informació facilitada per l'AEAT sobre els dits ingressos o imputacions íntegres la que constituirà la renda familiar o part d'esta, i es preveurà en l'aplicació informàtica de la conselleria amb competències en matèria d'educació que gestiona les ajudes una minoració dels dits ingressos en 4.080 ?, a fi de no provocar situacions de greuge comparatiu amb els declarants d'IRPF.  
6. En cas d'ingressos no subjectes a IRPF, la renda computable, independentment de les dades que l'AEAT puga subministrar telemàticament, serà la suma dels dits ingressos íntegres obtinguts en l'exercici econòmic 2014.  
7. En els casos en què l'AEAT no haja identificat algun membre de la unitat familiar computable als efectes de renda, s'haurà de presentar un informe dels servicis socials en què es faça constar la situació econòmica de la família, i, en cas que no siga possible, un informe de la direcció del centre, si és coneixedora de la situació esmentada.  
8. En cas d'haver presentat una declaració de renda complementària, apareixerà exclosa en les llistes provisionals per este motiu, i caldrà que la persona interessada sol·licite a l'AEAT un certificat d'ingressos anuals de 2014 on conste la suma de les quanties declarades per a procedir a l'esmena de la sol·licitud.  
  
Nové. Barem aplicable  
1. Renda anual disponible per capita:  
La renda anual disponible per capita és el quocient resultant de dividir la renda familiar anual disponible, que s'obté d'aplicar els imports indicats en l'apartat octau, entre el nombre de membres de la unitat familiar definida segons el que disposa l'apartat sèptim d'esta resolució.  
  
Es valorarà d'acord amb la taula següent:  
  
Renda per capita Punts  
Fins a 393 20  
De 393,01 a 786 19  
De 786,01 a 1.179 18  
De 1.179,01 a 1.572 17  
De 1.572,01 a 1.965 16  
De 1.965,01 a 2.358 15  
De 2.358,01 a 2.751 14  
De 2.751,01 a 3.144 13  
De 3.144,01 a 3.537 12  
De 3.537,01 a 3.930 11  
De 3.930,01 a 4.323 10  
De 4.323,01 a 4.716 9  
De 4.716,01 a 5.109 8  
De 5.109,01 a 5.502 7  
De 5.502,01 a 5.895 6  
De 5.895,01 a 6.288 5  
De 5.288,01 a 6.681 4  
De 6.681,01 a 7.074 3  
De 7.074,01 a 7.467 2  
Més de 7.467 1  
  
  
  
2. Circumstàncies sociofamiliars:  
Es valoraran les circumstàncies sociofamiliars especials de l'alumnat, d'acord amb la puntuació atorgada en este apartat per cada un dels conceptes assenyalats, que hagen sigut degudament acreditades per mitjà d'original o còpia confrontada dels certificats o documents amb validesa oficial que s'especifiquen.  
La puntuació màxima a obtindre atenent les circumstàncies sociofamiliars no podrà ser superior a 2 punts.  
- Alumnat de centres d'acció educativa singular (CAES): 1 punt.  
  
- Situació de desocupació o atur laboral del pare i de la mare i/o els tutors, sense percebre cap dels dos prestacions o subsidis per este concepte: 1 punt.  
- Condició de refugiat polític: 1 punt.  
- Fill o filla de famílies monoparentals: 1 punt.  
- Condició de toxicòman, alcohòlic o reclús en un centre penitenciari del pare o de la mare o dels tutors (per una o diverses d'estes condicions): 1 punt.  
- Família nombrosa de qualsevol categoria: 1 punt.  
- Discapacitat física o psíquica d'algun membre de la unitat familiar igual o superior al 33 %: 1 punt.  
- Orfe absolut: 2 punts.  
3. Acreditació de les circumstàncies sociofamiliars:  
- Les circumstàncies relacionades amb CAES seran documentades d'ofici per la secretaria del centre educatiu.  
- L'acreditació de la situació de desocupació o atur laboral del pare i de la mare i/o dels tutors, sense prestacions, la farà d'ofici esta administració. El fet de participar en esta convocatòria comporta l'autorització expressa dels interessats per a la sol·licitud per part d'esta administració de les dites dades.  
- La condició de refugiat polític s'acreditarà per mitjà de la presentació de l'original o la còpia de la documentació facilitada pel Ministeri de l'Interior.  
- En el cas de la circumstància de família monoparental, la dita condició haurà de quedar acreditada fefaentment per mitjà del títol de família monoparental, d'acord amb el que establix el Decret 179/2013, de 22 de novembre, del Consell, pel qual es regula el reconeixement de la condició de família monoparental a la Comunitat Valenciana; en cas de no disposar del dit carnet, la condició de família monoparental també es podrà acreditar amb l'aportació del llibre de família i el certificat de defunció en cas de viudetat, o la sentència judicial ferma de separació o divorci i el certificat municipal de convivència o l'informe dels servicis socials, atés que la convivència de la mare o el pare solters, separats, divorciats o viudos, amb una altra persona amb què mantinguen una relació d'afectivitat, encara que esta no estiga regularitzada, exclou la condició de família monoparental i, en conseqüència, els beneficis que s'hi atribuïxen.  
- La condició de toxicòman, alcohòlic o reclús s'acreditarà per mitjà de certificat del director o directora del centre penitenciari o de certificat acreditatiu expedit per un metge especialista. La puntuació prevista s'aplicarà per cada circumstància concurrent i per cada membre de la unitat familiar respecte al qual s'acredite.  
- Per a acreditar la condició de família nombrosa haurà d'aportar-se el títol o carnet de família nombrosa en vigor, o el llibre de família. En cas que s'aplique el que disposa l'article 21 de la Llei 6/2009, de protecció a la maternitat, de manera que es compute el nombre de fills que espere la dona gestant, s'haurà d'aportar un certificat mèdic que acredite l'embaràs, en els termes establits en l'apartat 7.2 d'esta resolució.  
  
- La discapacitat dels alumnes, dels germans i dels pares o tutors s'acreditarà per mitjà del corresponent certificat de reconeixement de grau de discapacitat, emés per la conselleria competent en matèria de benestar social. Així mateix, es podrà acreditar per mitjà de la corresponent targeta acreditativa de la condició de persona amb discapacitat emesa per l'òrgan competent de la conselleria esmentada. També podrà acreditar-se per mitjà dels documents següents:  
a) Resolució de l'Institut Nacional de la Seguretat Social (INSS) on es reconega la condició de pensionista per incapacitat permanent total, absoluta o gran discapacitat.  
b) Resolució del Ministeri d'Economia i Hisenda o del Ministeri de Defensa on es reconega una pensió de jubilació o retir per incapacitat permanent per al servici o inutilitat.  
- L'orfandat absoluta s'acreditarà per mitjà del llibre de família o un certificat del Registre Civil.  
4. La puntuació màxima a obtindre sumant la puntuació obtinguda en els apartats 9.1 (renda anual disponible per capita) i 9.2 (circumstàncies sociofamiliars) no podrà ser superior a 20 punts.  
  
Deu. Sol·licituds. Forma de presentació  
1. Les sol·licituds d'ajuda assistencial de menjador, segons el model inclòs com a annex I d'esta resolució, hauran d'anar acompanyades de la documentació següent:  
a) Fotocòpia del DNI/NIF/passaport/NIE dels sol·licitants (pares, tutors o semblant), així com del NIF de l'alumne o l'alumna, si en té.  
  
b) La documentació detallada en apartats anteriors que resulte necessària per a acreditar la composició de la unitat familiar, la renda familiar i aquelles dades sociofamiliars que són preses en consideració per a la concessió o, si és el cas, la baremació de la sol·licitud.  
2. Les sol·licituds, junt amb la documentació corresponent, es presentaran en els centres educatius on estiga matriculat l'alumnat. La documentació, com ja s'ha indicat, haurà de ser original o còpia confrontada pel funcionari receptor.  
3. El model de sol·licitud és únic i s'utilitzarà també en la convocatòria de transport.  
4. En cas que els alumnes que formen part de la mateixa unitat familiar estiguen escolaritzats en el curs 2015-2016 en un únic centre, es presentarà una única sol·licitud: si estan escolaritzats en diversos centres, es presentarà una sol·licitud per cada centre.  
5. Els equips directius dels centres receptors de sol·licituds han de comprovar que la sol·licitud estiga correctament omplida i firmada pel pare i la mare o el nou cònjuge o persona unida per anàloga relació, o pels tutors, sempre que convisquen amb l'alumne i que es presente la documentació requerida.  
6. Els membres de la unitat familiar, per mitjà de la seua firma en l'imprés de sol·licitud, autoritzen la conselleria competent en matèria d'educació a obtindre la informació econòmica necessària per a participar en esta convocatòria. La dita informació és facilitada per l'Agència Estatal de l'Administració Tributària per mitjans telemàtics.  
7. Una vegada omplida i presentada la sol·licitud, les persones firmants autoritzen a la conselleria competent en matèria d'educació la inclusió de les seues dades personals, arreplegades al llarg del procediment en un fitxer informatitzat, en els termes i les condicions que s'arrepleguen en la Llei Orgànica 15/1999, de 13 de desembre, de protecció de dades de caràcter personal, així com en el Reial Decret 1720/2007, de 21 de desembre, pel qual s'aprova el reglament de desplegament de la indicada llei orgànica i, d'acord també amb el Decret 220/2014, del Consell, pel qual s'aprova el Reglament d'Administració Electrònica de la Comunitat Valenciana.  
  
  
Onze. Sol·licituds. Terminis de presentació  
1. Termini ordinari. La sol·licitud de concessió d'ajuda assistencial de menjador es presentarà, amb la pertinent documentació justificativa, en el centre educatiu, des del dia de publicació d'esta resolució fins al 6 de juliol de 2015 per a l'alumnat d'Educació Infantil i Primària, i es prolongarà este termini fins al 21 de juliol per a l'alumnat d'Educació Secundària Obligatòria.  
2. Termini extraordinari. En el mes de setembre s'obrirà un termini extraordinari que conclourà el dia 4, en el qual s'admetran les sol·licituds que es deriven de noves matriculacions.  
3. Termini excepcional. Les sol·licituds que es presenten fora dels terminis ordinari i extraordinari s'admetran, sempre que es tracte d'alumnes que s'incorporen al sistema educatiu després dels dits terminis i sempre amb anterioritat al 30 de setembre. A partir d'esta data no s'admetrà la presentació de més sol·licituds.  
  
Dotze. Procediment. Tramitació de les sol·licituds  
1. Per a la tramitació de les sol·licituds, els centres educatius incorporaran totes les dades arreplegades en estes a través del programa informàtic que la conselleria amb competències en matèria d'educació determine a este efecte, i assenyalaran les circumstàncies concurrents que hagen sigut degudament acreditades i la composició de la unitat familiar.  
2. Una vegada informatitzades pel centre educatiu les sol·licituds d'ajuda assistencial de menjador, el secretari o la secretària del consell escolar del centre haurà d'omplir un certificat en què conste la validesa del procés d'obtenció de la informació, segons model que s'adjunta com a annex II i que es traslladarà a la direcció territorial corresponent.  
  
3. Les sol·licituds presentades pels interessats en el termini ordinari podran tramitar-se informàticament fins al 15 de juliol de 2015 per a l'alumnat d'Educació Infantil i Primària, i es prolongarà este termini fins al 30 de juliol per a l'alumnat d'Educació Secundària Obligatòria, de manera que al començament del mes de setembre es puga procedir a l'enviament de les llistes provisionals previstes en l'apartat 13 d'esta resolució.  
4. Quant al termini extraordinari, la tramitació haurà d'efectuar-se fins al 10 de setembre, de manera que el procediment puga estar resolt abans de l'inici de la prestació del servici de menjador escolar en el mes d'octubre.  
5. En els casos excepcionals presentats fora de termini a causa de noves matriculacions fins al 30 de setembre de 2015, també s'efectuaran les consultes a l'Agència Tributària, es tramitarà el procediment corresponent i es resoldrà individualment cada sol·licitud d'ajuda, per la qual cosa, fins que no es resolga favorablement la concessió de l'ajuda, els interessats no en seran beneficiaris.  
  
6. En els centres educatius de titularitat de la Generalitat, les sol·licituds i la documentació aportades pels interessats quedaran arxivades en el centre educatiu a disposició de la Inspecció d'Educació, les direccions territorials amb competències en matèria d'educació i la direcció general amb competències en matèria de centres docents. La resta de centres educatius remetran les sol·licituds i la documentació aportades pels interessats a la corresponent direcció territorial d'Educació abans del 31 de desembre de 2015.  
7. Tots els membres del consell escolar del centre que intervenen en el procés de tramitació de les ajudes assistencials guardaran la reserva deguda sobre les dades que conté la documentació pertinent, a fi de garantir la intimitat dels sol·licitants, d'acord amb el que disposa la Llei Orgànica 15/1999, de 13 de desembre, de protecció de dades de caràcter personal.  
  
Tretze. Instrucció del procediment  
1. La instrucció del procediment correspondrà a les direccions territorials competents en matèria d'educació segons l'àmbit territorial del centre educatiu de l'alumnat sol·licitant.  
2. A la vista de les dades introduïdes informàticament pels centres educatius, es procedirà a demanar la informació econòmica dels sol·licitants a través de l'Agència Tributària.  
3. Tramitades les sol·licituds d'ajudes presentades dins del termini ordinari, efectuada la baremació de les sol·licituds per la comissió de valoració, i determinada així la puntuació que corresponga a cada ajuda, d'acord amb la informació sociofamiliar introduïda informàticament pels centres educatius i la informació econòmica rebuda de l'Agència Tributària, es remetrà a cada centre educatiu inclòs en la convocatòria, a principis del mes de setembre i per correu electrònic, la llista provisional de sol·licituds amb la puntuació establida, a fi de detectar possibles errors en la baremació.  
4. La llista provisional inclourà també aquelles sol·licituds que no tenen puntuació per concórrer-hi les circumstàncies que s'indiquen a continuació i que les fan ser excloses de la convocatòria:  
  
a) Absència de DNI/NIF/NIE, que impossibilita demanar la informació tributària.  
b) Incompliment d'obligacions fiscals, tant per incomplir l'obligació de declarar com per constar diverses declaracions a l'AEAT.  
c) Superació dels límits establits com a llindars de renda en l'apartat 5 d'esta resolució.  
d) Comunicació per part de l'AEAT que no ha identificat el titular del NIF enviat, sense que en la sol·licitud d'ajuda de menjador s'hagen omplit els apartats corresponents a la percepció d'ingressos no subjectes a IRPF o a ingressos 0, i adjuntat a la sol·licitud la corresponent documentació justificativa.  
5. En tot cas, les llistes provisionals s'enviaran a cada centre en dos formats; la primera contindrà únicament la puntuació obtinguda o l'exclusió de la sol·licitud i s'exposarà als taulers d'anuncis; una segona llista detallada serà custodiada per la direcció del centre i contindrà el detall de la puntuació i les dades tant econòmiques com sociofamiliars preses en consideració per a la baremació. Esta segona llista podrà ser consultada pels sol·licitants individualment a l'efecte de comprovar la correcció de les dades que els afecten.  
  
6. Publicades estes llistes provisionals de sol·licituds d'ajudes de menjador, els interessats tindran un termini de deu dies, comptats a partir de la inserció als taulers d'anuncis dels centres educatius, per a esmenar els defectes observats i presentar les al·legacions oportunes, per mitjà de l'aportació en el mateix centre educatiu de la documentació que consideren adequada.  
7. Amb la informació facilitada per les famílies, el centre procedirà a les correccions que corresponga, amb anterioritat al 21 de setembre de 2015.  
8. De la mateixa manera es procedirà amb les sol·licituds presentades en el termini extraordinari i excepcional, i els tràmits exigits s'hauran de fer amb la major celeritat possible.  
  
Catorze. Comissió de valoració  
1. Per a l'estudi i la valoració de les sol·licituds d'ajudes assistencials de menjador regulades per esta resolució, es constituirà una comissió formada pels membres següents:  
- Presidència: subdirector o subdirectora general de Centres Docents  
- Vocals: cap de la Inspecció General d'Educació i cap del Servici de Centres Públics i Servicis Complementaris.  
- Secretaria: un funcionari o una funcionària adscrits al Servici de Centres Públics i Servicis Complementaris.  
2. En cas d'absència, vacant o malaltia d'algun dels membres de la comissió, estos seran substituïts per un funcionari nomenat pel director general de Centres i Personal Docent.  
3. El funcionament d'este òrgan s'ajustarà al que disposen les normes contingudes a este efecte en el capítol II de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
4. Esta comissió elaborarà un informe on constarà la baremació de les sol·licituds.  
  
Quinze. Resolució del procediment  
1. Finalitzat el termini d'esmenes i reclamacions, el director territorial corresponent, a la vista de l'informe elaborat per la comissió de valoració, resoldrà la concessió o denegació de les ajudes, així com els sol·licitants a qui corresponga considerar que han desistit de la seua sol·licitud o en els quals concórreguen altres causes de terminació del procediment.  
2. El termini màxim per a resoldre i publicar les resolucions serà fins al 10 de desembre de 2015. L'efecte que produirà el silenci administratiu, si transcorre el termini sense que es dicte i publique la resolució corresponent, serà desestimatori de la sol·licitud d'ajuda, d'acord amb l'article 25.5 de la Llei 38/2003, de 17 de novembre, General de Subvencions, sense perjuí de l'obligació legal de l'Administració de resoldre, de conformitat amb l'article 42 de la Llei 30/1992, de 26 de novembre.  
3. Les resolucions es publicaran al tauler d'anuncis de cada centre educatiu i al de les corresponents direccions territorials; la dita publicació produirà efectes de notificació als interessats d'acord amb el que establix l'article 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Les resolucions que resolguen este procediment posaran fi a la via administrativa, i contra estes es podrà recórrer potestativament en reposició davant de la consellera d'Educació, Cultura i Esport en el termini d'un mes des que siguen publicades, o ser impugnades per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicades.  
5. De la mateixa manera, es procedirà amb les sol·licituds presentades en el termini extraordinari i excepcional.  
  
Setze. Pagament i justificació de les ajudes  
1. El pagament de les ajudes es farà per mitjà de pagaments mensuals amb la justificació prèvia. El pagament es farà als beneficiaris a través dels centres educatius.  
2. Els centres educatius a través de l'aplicació ITACA portaran el control mensual de l'assistència al menjador, i en els primers cinc dies naturals de cada mes informaran, a través de l'aplicació ITACA, la direcció territorial corresponent dels dies que cada alumne beneficiari d'ajuda de menjador ha fet ús del servici en el mes anterior.  
  
3. La direcció territorial corresponent remetrà a cada centre educatiu la resolució en què s'inclourà la llista de beneficiaris amb indicació de la quantia perquè cada trimestre el pare, la mare o el tutor de l'alumne beneficiari o l'alumna beneficiària faça constar el seu DNI/NIF/passaport/NIE i la seua firma com a senyal de conformitat per la percepció de l'ajuda de menjador.  
4. L'ingrés dels imports corresponents s'abonarà en el compte de cada centre docent i seran estos els responsables de la correcta aplicació a la seua finalitat.  
5. Al final del curs, el secretari o la secretària de cada centre educatiu receptor d'ajudes de menjador enviarà a la direcció territorial corresponent un certificat que acredite que el procés de percepció i aplicació de les ajudes durant tot el curs s'ha fet correctament.  
  
  
Dèsset. Compliment de l'article 3.4 del Decret 147/2007, de 7 de setembre  
De conformitat amb el que disposa l'article 25 de la dita Orde 46/2010, de 28 de maig, les ajudes regulades en esta resolució no estan subjectes a la política de la competència de la Unió Europea i, en conseqüència, no necessiten notificar-se a la Comissió Europea per tractar-se d'una convocatòria dirigida a l'alumnat escolaritzat en centres educatius, per la qual cosa no és aplicable l'article 107 del Tractat de Funcionament de la Unió Europea (TFUE), en la mesura que no afecta els intercanvis comercials entre els estats membres.  
  
  
Díhuit. Recursos  
Contra esta resolució, que posa fi a la via administrativa, podrà interposar-se un recurs potestatiu de reposició davant de la consellera d'Educació, Cultura i Esport en el termini d'un mes des que siga publicada en el DOCV, o ser impugnada per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la data de la seua publicació en el DOCV, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Dènou. Entrada en vigor  
Esta resolució entrarà en vigor l'endemà de ser publicada en el Diari Oficial de la Comunitat Valenciana.  
  
València, 17 de juny de 2015.- La consellera d'Educació, Cultura i Esport: María José Catalá Verdet.